સ્થાપત્યઃ આ વાવ ઉત્તર-દક્ષિણ દિશામાં બંધાયેલી છે, જેમાં પ્રવેશ દક્ષિણ દિશા તરફથી છે, જ્યારે કૂવો ઉત્તર દિશામાં રહેલો છે. વાવનો પ્રવેશ એક ઊંચા ઓટલા ઉપરથી થાય છે. આ ઓટલા ઉપર ચઢવા ત્રણ બાજુ પગથિયાં છે, જ્યારે ચોથી બાજુએથી વાવમાં પ્રવેશાય છે. આ ઓટલા ઉપર પથ્થરનો મંડપ (પેવેલિયન) બાંધવામાં આવેલો છે. સમગ્ર વાવનાં પગથિયાં પાંચ જમીન ઉપરના મંડપ (પેવેલિયન ટાવર) અને મંડપ વચ્ચેના ચાર બાંધકામ (ફ્રેમવર્ક) ભાગથી વિભાજિત થયેલાં છે. ચોથા મંડપ પહેલાંના ફ્રેમવર્કનો કેટલોક ભાગ તૂટી ગયેલો છે. વાવ હજી પણ ચોખ્ખું પાણી પૂ​રું પાડે છે તેમ જ વરસાદમાં પહેલા માળ સુધી પાણી ભરાઈ જાય છે.